Okresná prokuratúra Spišská Nová Ves 
Elektrárenská 1, 052 01 Spišská Nová Ves 1

Sp. zn. : 1 Pv 1178/11/8810	Spišská Nová Ves, 14.9.2012
EEČ : 2-68-366-2012

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Spišská Nová Ves
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako konateľ spoločnosti Hotelové Apartmány, s. r. o., Mlynky -Biele Vody, za obdobie mesiacov január 2010 až február 2011 a mesiace apríl až máj 2011, neodviedol Sociálnej poisťovni, pobočka XXXXX, ul. Elektrárenská č. 10, poistné za sociálne poistenie, ktoré zrazil z vymeriavacieho základu svojim zamestnancom vo výške 3.678,41 €, v zmysle ust. § 141 ods. 2 zák. č. 461/2003 Z.z. o sociálnom poistení napriek tomu, že v týchto obdobiach v čase splatnosti disponoval dostatočnými finančnými prostriedkami na odvod zrazeného poistného.
lebo zanikla trestnosť činu
Odôvodnenie:
Vyšetrovateľ OR PZ, Odboru kriminálnej polície, oddelenia ekonomickej kriminality v Spišskej Novej Vsi uznesením sp. zn. ORP-913/OEK-SN-2011 z 27.04.2012 vzniesol obvinenie XXXXX pre zločin neodvedenia dane a poistného podľa § 277 ods. 1, ods. 2 písm. b/ Tr. zákona, na tom skutkovom základe, ako je uvedené vo výrokovej časti tohto uznesenia.

	Po skončení vyšetrovania vyšetrovateľ predložil vyšetrovací spis s návrhom na zastavenie trestného stíhania podľa § 215 ods. 1 písm. h/ Tr. poriadku.
	Preskúmaním vyšetrovacieho spisu som zistil, že k trestnej činnosti došlo tak, ako je uvedené vo výrokovej časti tohto uznesenia, pričom zo znaleckého posudku znalca z odboru ekonómie a manažmentu, odvetvie  - účtovníctvo, daňovníctvo a personalistika, i účtovnej dokumentácie vyplýva, že spoločnosť Hotelové Apartmány, s. r. o., Mlynky - Biele Vody, v rozhodujúcich obdobiach v čase splatnosti disponovala dostatkom finančných prostriedkov na odvod zrazeného poistného.

	Preskúmaním vyšetrovacieho spisu som ďalej zistil, že obvinený XXXXX uhradil predmetné dlžné poistné ku dňu 16.08.2012, čo vyplýva z výpovede splnomocnenej zástupkyne Sociálnej poisťovne, pobočka XXXXX i z predložených príjmových pokladničných dokladov.

	Podľa § 215 ods. 1 písm. h/ Tr. poriadku „prokurátor zastaví trestné stíhanie, ak zanikla trestnosť činu.

	Podľa § 86 písm. e/ Tr. zákona „trestnosť činu zaniká aj vtedy, ak ide o trestný čin neodvedenia dane a poistného podľa § 277, alebo nezaplatenia dane a poistného podľa § 278 Tr. zákona, ak splatná daň a jej príslušenstvo, alebo poistné boli dodatočne zaplatené najneskôr v nasledujúci deň po dni, keď sa páchateľ po skončení vyšetrovania mohol oboznámiť s výsledkami vyšetrovania.

	Keďže boli splnené podmienky účinnej ľútosti, bolo potrebné rozhodnúť tak, ako je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jozef Barabás
prokurátor